কমছে রোহিত, কোহলির বেতন? BCCI-এর প্রস্তাবে তোলপাড়

ওয়েব ডেস্ক: চুক্তির আওতায় ক্রিকেটারদের বেতন দেয় বিসিসিআই (BCCI)। আর এক্ষেত্রে ক্রিকেটারদের গ্রেড অনুযায়ী (Cricketers’ Grade System) কম-বেশি হয় তাঁদের বেতন। বর্তমানে ভারতীয় ক্রিকেটারদের মধ্যে রয়েছে চারটি গ্রেড। তবে এবার চার নয়, তিনটি গ্রেডে ক্রিকেটারদের ভাগ করতে চলেছে ভারতীয় ক্রিকেট বোর্ড। সূত্রের খবর, ‘গ্রেড এ+’ মডেল (Grade A+ Model) তুলে দিতে চলেছে বোর্ড। আর তেমনটা হলে রোহিত শর্মা (Rohit Sharma), বিরাট কোহলির (Virat Kohli) মতো কিংবদন্তিদের বেতন কমতে পারে বলেই মনে করা হচ্ছে।

জানা গিয়েছে, বিসিসিআই-এর নির্বাচক কমিটির চেয়ারম্যান অজিত আগরকরের নেতৃত্বাধীন কমিটিই গ্রেড সিস্টেমের পরিবর্তনের প্রস্তাব দিয়েছে। বর্তমানে কেন্দ্রীয় চুক্তিতে চারটি গ্রেড রয়েছে। এর মধ্যে ‘এ+’-এর ক্রিকেটাররা বার্ষিক ৭ কোটি, ‘এ’ গ্রেডে থাকা ক্রিকেটাররা বছরে ৫ কোটি, ‘বি’ গ্রেডের ক্রিকেটাররা বার্ষিক ৩ কোটি এবং ‘সি’ গ্রেডের ক্রিকেটাররা বছরে ১ কোটি টাকা বেতন পান।

আরও পড়ুন: নিউজিল্যান্ডের বিরুদ্ধে হারের ধাক্কা! আচমকা বড় সিদ্ধান্ত শুভমনের

এই নতুন কাঠামোয় ‘এ+’ গ্রেডটিকে তুলে দেওয়ার সুপারিশ করা হয়েছে। এই বিষয়ে চূড়ান্ত সিদ্ধান্ত নেওয়া হবে বিসিসিআই-এর পরবর্তী অ্যাপেক্স কাউন্সিল বৈঠকে। প্রস্তাবিত ত্রিস্তরীয় মডেল কার্যকর হলে শুধুমাত্র ওডিআই ক্রিকেটে খেলা বিরাট কোহলি ও রোহিত শর্মাকে ‘গ্রেড বি’-তে রাখা হতে পারে। ২০২৪-২৫ মরসুমের কেন্দ্রীয় চুক্তির তালিকা গত এপ্রিল ২০২৫-এ প্রকাশিত হয়। সেই তালিকায় কাকে কোন গ্রেডে রাখা হয়েছিল দেখুন।

গ্রেড-এ+: রোহিত শর্মা, বিরাট কোহলি, রবীন্দ্র জাদেজা এবং জসপ্রীত বুমরা

গ্রেড-এ: মহম্মদ সিরাজ, কেএল রাহুল, শুভমন গিল, হার্দিক পাণ্ডিয়া, মহম্মদ শামি এবং ঋষভ পন্থ

গ্রেড-বি: সূর্যকুমার যাদব, অক্ষর প্যাটেল, কুলদীপ যাদব, যশস্বী জয়সওয়াল ও শ্রেয়স আইয়ার

গ্রেড-সি: রিঙ্কু সিং, তিলক বর্মা, ঋতুরাজ গায়কোয়াড, শিবম দুবে, রবি বিষ্ণোই, ওয়াশিংটন সুন্দর, মুকেশ কুমার, সঞ্জু স্যামসন, অর্শদীপ সিং, প্রসিদ্ধ কৃষ্ণ, রজত পতিদার, ধ্রুব জুরেল, সরফরাজ খান, নীতীশ কুমার রেড্ডি, ঈশান কিষাণ, অভিষেক শর্মা, আকাশ দীপ, বরুণ চক্রবর্তী ও হর্ষিত রানা